Tamperelaisyliopistojen rehtorit ovat tyytyväisiä johtosäännön muutoksiin: "Vaikuttaa oikein hyvältä"

Lauantaisen kokouksen jälkeen Tampereen uuden yliopiston tuoretta johtosääntöä ei vielä julkaistu, mutta uudistuksen johtaja Anna-Kaisa Ikonen kertoi Aamulehdelle merkittävät muutokset, joita viime lauantaina kommenttikierrokselle lähteneeseen luonnokseen tehtiin. Tampere 3:n Twitter-tilillä tiedotettiin myös pääkohtia johtosäännön päätöksistä. Tampereen yliopiston rehtori Liisa Laakso kertoo julkaistujen tietojen perusteella olevansa aivan tyytyväinen johtosäännön muutoksiin. –Nimityskomitean ratkaisu ja se, että alakohtaisia kiintiöitä ei tule, vaikuttavat oikein hyviltä muutoksilta. –Erityisen tyytyväinen olen nimityskomitean muutokseen. Se, että konsistori valitsee komitean puheenjohtaja, takaa yliopistoyhteisölle valtaa hallituksen valinnassa. Kuluneen viikon aikana johtosääntöluonnosta kritisoitiin paljon. Torstaina yliopistolla järjestettiin mielenilmauksena ulosmarssi. Yksi kritisoiduista kohdista oli konsistorin puheenjohtajuuden kuuluminen provostille. Tuore johtosääntö säilyttää konsistorin puheenjohtajuuden provostilla, mutta varapuheenjohtaja tullaan valitsemaan konsistorin sisältä. Laakso ei ole pettynyt päätökseen. –Viime ja toissa vuonna esillä oli, että provosti on toimiva vaihtoehto, kunhan konsistoriakin kuullaan, Laakso huomauttaa. Monialaista osaamista TTY:n johto oli kohtuullisen tyytyväinen jo johtosäännön luonnokseen, kommentoi Tampereen teknillisen yliopiston rehtori (TTY) Mika Hannula lauantaina. Muutosten myötä johtosääntö vaikuttaa entistä paremmalle. –Erityisen tyytyväinen olen siihen, että tiedekuntaneuvostoissa näyttäisi olevan tasakolmikanta, kun opiskelijoiden painoarvo kasvoi. Samaten konsistorissa opiskelijoiden määrää lisättiin yhdellä. Hannulla on luottavainen tulevan konsistorin osaamiseen. –Olennaista on, että konsistorissa on riittävästi monialaista osaamista. Nyt kun katsoo edustajien määriä, ja varsinkin kun opiskelijoiden määrä kasvoi yhdellä, olen luottavainen, että monialaista osaamista on riittävästi hyvien päätösten tekemiseen.